Σχέδιο ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του παραρτήματος VI (Κοινωνικές ασφαλίσεις) της συμφωνίας για τον ΕΟΧ - Σχέδιο της Κοινής Θέσης της Κοινότητας

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Για την εξασφάλιση της απαιτούμενης ασφάλειας δικαίου και ομοιογένειας, η Μεικτή Επιτροπή του ΕΟΧ οφείλει να ενσωματώνει όλη τη σχετική κοινοτική νομοθεσία στη συμφωνία για τον ΕΟΧ το συντομότερο δυνατό μετά τη θέσπισή της.

2. Η Μεικτή Επιτροπή του ΕΟΧ πρέπει, συνεπώς, να εκδώσει τη συνημμένη απόφαση για την τροποποίηση του παραρτήματος VI της συμφωνίας ΕΟΧ, με την προσθήκη του κεκτημένου που θεσπίστηκε πρόσφατα στον τομέα των κοινωνικών ασφαλίσεων. Η απόφαση αφορά:

32002 R 0410: Κανονισμός (ΕΚ) αριθ. 410/2002 της Επιτροπής, της 27ης Φεβρουαρίου 2002 (ΕΕ L 62, 5.3.2002, σ. 17).

3. Η πρόταση περιλαμβάνει προσαρμογή για τα κράτη ΕΟΧ ΕΖΕΣ.

4. Σύμφωνα με το άρθρο 1 παράγραφος 3 στοιχείο α) του κανονισμού (ΕΚ) 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας για τον ΕΟΧ, το Συμβούλιο καθορίζει τη θέση της Κοινότητας ενόψει αποφάσεων με αντικείμενο την επέκταση πράξης του κοινοτικού δικαίου, μέσω εισαγωγής σημαντικών τροποποιήσεων.

5. Το Συμβούλιο καλείται να εγκρίνει το συνημμένο σχέδιο απόφασης με σκοπό την έκδοσή του από τη Μεικτή Επιτροπή του ΕΟΧ. Η Επιτροπή ελπίζει ότι θα μπορέσει να προτείνει τη θέση της Κοινότητας στη Μεικτή Επιτροπή του ΕΟΧ τον Μαρτίου του 2003.

Σχέδιο ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του παραρτήματος VI (Κοινωνικές ασφαλίσεις) της συμφωνίας για τον ΕΟΧ

Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής "η συμφωνία" και, ιδίως, το άρθρο 98,

Εκτιμώντας τα εξής :

(1) Το παράρτημα VI της συμφωνίας τροποποιήθηκε με την απόφαση αριθ. ... της Μεικτής Επιτροπής του ΕΟΧ, της ... [1].

[1] ΕΕ L ...

(2) Πρέπει να ενσωματωθεί στη συμφωνία ο κανονισμός (ΕΚ) αριθ. 410/2002 της Επιτροπής, της 27ης Ιανουαρίου 2002, για τροποποίηση του κανονισμού (ΕΟΚ) αριθ. 574/72 του Συμβουλίου, περί του τρόπου εφαρμογής του κανονισμού (ΕΟΚ) αριθ. 1408/71 περί εφαρμογής των συστημάτων κοινωνικής ασφαλίσεως στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας [2].

[2] ΕΕ L 62, 5.3.2002, σ. 17.

(3) Πρέπει να μεταβληθούν ορισμένες προσαρμογές του κανονισμού (ΕΟΚ) αριθ. 574/72, όπως τροποποιήθηκαν στη συνέχεια, λόγω των μεταβολών που επήλθαν στις αρμοδιότητες ή/και στην ονομασία και στον προσδιορισμό των ενεχόμενων υπουργείων καθώς και λόγω των πρόσφατων τροποποιήσεων της νορβηγικής νομοθεσίας για τις υγειονομικές υπηρεσίες και τις υπηρεσίες κοινωνικών ασφαλίσεων,

ΑΠΟΦΑΣΙΖΕΙ:

Άρθρο 1

Το σημείο 2 (Κανονισμός (ΕΟΚ) αριθ. 574/72 του Συμβουλίου) του παραρτήματος VI της συμφωνίας τροποποιείται ως εξής:

1. Προστίθεται η ακόλουθη περίπτωση:

"- 32002 R 0410: Κανονισμός (ΕΚ) αριθ. 410/2002 της Επιτροπής, της 27ης Φεβρουαρίου 2002 (ΕΕ L 62, 5.3.2002, σ. 17)."

2. Το κείμενο του σημείου ΙΖ. (Νορβηγία) στην προσαρμογή α) αντικαθίσταται από τα ακόλουθα:

"1. Sosialdepartementet (Υπουργείο Κοινωνικών Υποθέσεων), Όσλο.

2. Helsedepartementet (Υπουργείο Υγείας), Όσλο.

3. Arbeids- og administrasjonsdepartementet (Υπουργείο Εργασίας και Δημόσιας Διοίκησης), Όσλο.

4. Barne- og familiedepartementet (Υπουργείο Οικογενειακών Υποθέσεων), Όσλο.

5. Justisdepartementet (Υπουργείο Δικαιοσύνης), Όσλο.

6. Utenriksdepartementet (Υπουργείο Εξωτερικών), Όσλο.

3. Το κείμενο του σημείου ΙΖ. (Νορβηγία) στην προσαρμογή 1) αντικαθίσταται από τα ακόλουθα:

"Το μέσο ετήσιο κόστος των παροχών εις είδος υπολογίζεται αφού ληφθούν υπόψη οι παροχές που χορηγούνται δυνάμει του κεφαλαίου 5 του νόμου περί εθνικής ασφαλίσεως (νόμος της 28ης Φεβρουαρίου 1997), δυνάμει του νόμου της 19ης Νοεμβρίου 1982 περί δημοτικής υγειονομικής περίθαλψης και δυνάμει του νόμου της 2ας Ιουλίου 1999 περί εξειδικευμένων υγειονομικών υπηρεσιών, κ.λπ."

Άρθρο 2

Τα κείμενα του κανονισμού (ΕΚ) αριθ. 410/2002 στην ισλανδική και στη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων, είναι αυθεντικά.

Άρθρο 3

Η παρούσα απόφαση αρχίζει να ισχύει στις [...], με την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103, παράγραφος 1 της συμφωνίας [3].

[3] [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]

Άρθρο 4

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, .

Για τη Μεικτή Επιτροπή του ΕΟΧ

Ο Πρόεδρος

Οι Γραμματείς της Μεικτής Επιτροπής του ΕΟΧ